Ähtärin pandatalon lippuhinnat ovat kirvoittaneet keskustelua IS:n lukijoissa.

Ilta-Sanomat kirjoitti lauantaina Ähtäri Zoon hinnoista pandojen katselulle. Kun Lumi ja Pyry -pandoja 17. helmikuuta alkaen pääsee katsomaan, nousevat eläintarhan pääsylippujen hinnat nykyisestä.

Aivan halpaa hupia pandojen pällistely ei ole, sillä edullisimmillaan lippu pandataloon maksaa verkosta ostettuna aikuiselta 30 euroa. Portilta ostettuna lipun hinta on 34 euroa. 3–12-vuotiaalle lapselle vastaavat hinnat ovat 16 ja 20 euroa.

Pandataloon ostettava lippu ei kuitenkaan automaattisesti sisällä pääsyä muiden puiston eläinten luo. Yhdistelmälippu pandataloon ja koko eläinpuistoon maksaa aikuiselle 36 euroa verkosta ostettuna ja 39 euroa portilta. Lapsen hinta puolestaan on 21 euroa ja portilta 24 euroa.

Pandojen tulon myötä sisäänpääsylippu pelkkään muuhun Ähtärin eläinpuistoon ilman vierailuoikeutta pandataloon tulee jatkossa maksamaan aikuiselta 20 euroa verkosta ostettuna ja 24 euroa portilta, kun nyt kallein, koko eläinpuiston käsittävä yhteislippu maksaa 15 euroa henkilöltä.

Ähtäri Zoon väliaikainen toimitusjohtaja Kari Vainio kertoi IS:lle pitävänsä lippujen hintaa kohtuullisena. Hänen mukaansa hintoihin oli päädytty vertaamalla hintoja Euroopan vastaavien pandatarhojen hintoihin.

Alla olevalla videolla pandat saapuvat Ähtäriin.

Ähtärin kuuluisien pandojen näkemisen mahdollistavien lippujen hinnoittelu on herättänyt runsaasti keskustelua ja kuumentanut tunteita aihetta käsittelevän Ilta-Sanomien verkkojutun kommenttikentässä.

Suuri osa IS:n lukijoista kuvailee kommenteissa närkästyneensä ja pettyneensä liian tyyriinä pitämästään lippuhinnasta. Monissa kommenteista pohdittiin sitä, kuinka paljon pandojen näkeminen tuleekaan maksamaan, kun lippumaksuihin lisätään matkakulut Ähtäriin, ruokakulut alueella ja mahdollinen majoitus.

Osassa kommenteissa kuitenkin puolustettiin ja ymmärrettiin hinnoittelua esimerkiksi pandoista aiheutuviin kustannuksiin ja pandojen harvinaisuuteen suhteutettuna.

Alla olevalla videolla Lumi ja Pyry saapumassa Suomen kamaralle.

IS keräsi oheen muutamia otteita kommenteista:

”No niin, olemme silloin tällöin käyneet Ähtärissä kohtuullisten hintojen vuoksi. Emme käy enää. Koskaan.” Ahneella on...

”Berliinissä käytiin viiden hengen perhe. 41 euroa koko perhe maksoi lippu ja sillä näki koko valtavan eläintarhan. Lisäksi eläintarha oli ihan Berliinin keskustassa juna-aseman vieressä. Katsoin, että Ähtäriin junalippu maksaa Helsingistä 50 euroa suunta ja matka kestää neljä tuntia suuntaansa. Hieman epäilyttää, että kukaan pk-seudulta lähtisi asioikseen Ähtäriin asti pandoja katsomaan. Suurinpirteen samanhintaista on halvoilla Berliinin lennoilla käydä pandat katsomassa Berliinissä, matkaankin menee sama aika...” NestoriN

”Hyvin on Ähtäri hintojansa vertaillut..Voi olla melko väljää tästä lähin luontopoluilla..” Sillälailla

”Ähtäri ei tosiaankaan ole jokin Berliini tai Bryssel, joissa on paljon muutakin nähtävää...” Ahneuden huippu.

”Tähän loppuu käynnit Ähtärissä!” Koook

”Kunhan ei taas kaatuisi ahneuteen koko idea!! Ei lapsiperheillä yleensä ole varaa maksella noita hintoja. Lisäksi Ähtärin sijainti aiheuttaa melkoiset matkakulut, tulipa sinne mistä päin Suomea tahansa.” Teppo

”Huh! Jää näillä hinnoilla monelta lapsiperheeltä haaveeksi! Vielä ruokailu ja matkat tuohon päälle... En huomaa yhtäläisyyttä myöskään muiden pandatarhojen hinnoittelun kanssa.” mv

”Tosi ikävää, ei mahdollista köyhemmille perheille. Varakkaiden lapset voivat sitten koulussa kertoa niille, jotka eivät pääse käymään. Suru tuli silmiini.” Mamma

”Pandat ei ole Ähtärissä siksi, että suomalainen pääsee ne näkemään. Vaan siksi, että ne toivottavasti lisääntyvät ja suojelevat siten omaa lajiaan. Eläintarha on eläimiä, ei ihmisiä varten.” Pate

”Halvempi on ajella Ähtäriin kuin Korkeasaareen. Ähtäriin on täältä pohjoisempaa paljon lyhyempi matka. Hyvän tilavan uuden tilan ovat Ähtäriin rakentaneet Pandoille. Hyvä että Ähtärissä on ollut väljää rakennusmaata.” Suhteellista

”Liian kallista työttömälle. En lähde tuohon hintaan Ähtäriin saakka. Katson mieluummin vaikka Pandan lakupussia.” No Pandas

”Yrittäkää ymmärtää, Linnanmäen ranneke maksaa saman verran. Linnanmäki on etelässä. Ähtäri on pohjoisin pandatarha ja kustannukset varmasti toiset kuin lämpimien maiden vastaavissa. Tulen varmasti Ähtäriin ja kannatan kotimaista.”

”Kyseessä on pandoille erityisen suotuisa paikka oleskella ja mahdollisesti lisääntyä. Näillä meriiteillä olen valmis maksamaan huimat 36€ siitä, että näen mahdollisesti ekaa kertaa elämässäni pandan ja käynnilläni myös tuen bisnestä ja sukupuuton partaalla olevaa eläintä.” Miettikää urpot

”Jos kiinnostaa nähdä nuo söpöt pandat niin ei se hinta ainakaan mulle ole liikaa. Maksaahan niiden ylläpito maltaita. Money talks.” Vekkulit